[pic] | COMISIA EUROPEANĂ |

Bruxelles, 10.11.2010

COM(2010) 657 final

COMUNICARE A COMISIEI

privind monitorizarea și raportarea datelor referitoare la înmatricularea autoturismelor noi

COMUNICARE A COMISIEI

privind monitorizarea și raportarea datelor referitoare la înmatricularea autoturismelor noi

1. INTRODUCERE

În conformitate cu articolul 8 din Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare[1], statele membre trebuie, în fiecare an, să înregistreze și să transmită Comisiei anumite date privind noile autoturisme. Datele respective vor constitui baza pentru determinarea obiectivelor privind emisiile specifice de CO2 pentru producătorii de autoturisme și vor fi utilizate și pentru a verifica dacă producătorii respectă aceste obiective. Pentru a asigura coerența datelor care trebuie transmise de statele membre, este necesară armonizarea în cea mai mare măsură posibilă a normelor privind colectarea și raportarea acestor date. Prezenta comunicare, împreună cu Regulamentul C(2010)7652 al Comisiei privind monitorizarea și raportarea datelor referitoare la înmatricularea autoturismelor noi în temeiul Regulamentului (CE) nr. 443/2009 al Parlamentului European și al Consiliului, va conduce la facilitarea colectării, transmiterii și evaluării datelor prin indicarea interpretării date de Comisie dispozițiilor relevante ale Regulamentului (CE) nr. 443/2009 și prin furnizarea de orientări pentru statele membre cu privire la datele care trebuie transmise și la formatul care trebuie utilizat. Orientări mai aprofundate vor fi, de asemenea, furnizate ad-hoc.

2. DATE

2.1 Surse de date

Sursa principală care trebuie utilizată de statele membre pentru a colecta datele o reprezintă certificatele de conformitate sau, dacă această sursă nu este folosită la înmatricularea vehiculelor, documentația de omologare de tip. Deoarece documentația de omologare de tip poate conține intervale de valori, este necesar ca statele membre să asigure faptul că datele extrase din documentația de omologare de tip corespund datelor care figurează în certificatul de conformitate.

Trebuie să se rețină faptul că certificatul de înmatriculare prevăzut de Directiva 1999/37/CE a Consiliului din 29 aprilie 1999 privind documentele de înmatriculare pentru vehicule[2] nu poate înlocui, la înmatricularea unui vehicul, certificatul de conformitate. Certificatul de înmatriculare se eliberează numai după ce vehiculul este înmatriculat.

2.2 Lista producătorilor

Datele trebuie monitorizate și înregistrate per producător. În consecință, este important ca producătorul să fie identificat[3] în mod clar și să se facă distincția între acesta și marcă[4]. Este totuși evident faptul că, deoarece autoritățile competente înregistrează denumirea producătorului conform denumirii naționale existente în certificatul de conformitate sau în documentația de omologare de tip, atât denumirile, cât și ortografia variază.

Pentru a armoniza identificarea producătorilor, se va elabora o listă comună a denumirilor producătorilor și a codurilor WMI ( World Manufacturer Identifier – Codurile de identificare mondială a producătorilor) corespunzătoare, pe care statele membre trebuie să o utilizeze ca referință pentru înmatriculare, astfel cum se specifică la articolul 8 alineatul (2) din Regulamentul C(2010)7652. Deoarece Regulamentul (CE) nr. 443/2009 se aplică atât producătorilor din UE, cât și celor din afara UE, nu ar trebui să se accepte nicio diferențiere în funcție de situarea geografică a producătorului. Cu toate acestea, în conformitate cu articolul 7 din Regulamentul C(2010)7652, se admite o excepție în cazul în care datele corespunzătoare unui vehicul individual se bazează pe omologarea națională de tip pentru seriile mici sau pe omologarea individuală de tip. În aceste cazuri, statele membre nu trebuie să utilizeze denumirile producătorilor, ci denumirile menționate în articolul respectiv.

Identificarea coerentă a producătorilor este importantă și pentru asocierea [articolul 7 din Regulamentul (CE) nr. 443/2009] care permite producătorilor să respecte un obiectiv de emisii specifice comun. Deoarece asocierea poate varia în timp, datele trebuie colectate cu privire la toți producătorii care participă la asociație. Media emisiilor specifice de CO2 pentru asociație va fi calculată pentru întreaga UE.

2.3 Cerințe referitoare la date

Autoritățile competente din statele membre trebuie să raporteze toate datele în conformitate cu anexa II la Regulamentul (CE) nr. 443/2009. În cazul în care din sursa utilizată ca bază pentru înmatriculare lipsesc date relevante, autoritățile competente trebuie să solicite producătorilor să completeze setul de date. Autoritățile competente au responsabilitatea de a asigura existența, la momentul înmatriculării, a tuturor datelor relevante. În cazul vehiculelor supuse omologării naționale de tip pentru seriile mici sau omologării individuale de tip, se solicită numai numărul de înmatriculări; celelalte informații sunt facultative.

2.4 Raportarea înmatriculărilor vehiculelor bicarburant și multicarburant

Introducerea pe piață a vehiculelor bicarburant ( bi-fuel ) și multicarburant ( flex-fuel ) care pot funcționa, pe lângă benzină și diesel, cu carburanți alternativi, precum E85 regenerabil, biodiesel sau hidrogen trebuie să fie monitorizată cu atenție.

Regulamentul (CE) nr. 443/2009 nu include în prezent monitorizarea tuturor carburanților alternativi utilizați în aceste vehicule, deoarece, între altele, emisiile de CO2 nu sunt încă măsurate. În cazul etanolului (E85) utilizat de vehiculele bicarburant, se măsoară emisiile de CO2 dar este clar că metoda stabilită la articolul 6 din regulamentul menționat în vederea luării în considerare a valorii CO2 a acestui carburant trebuie îmbunătățită astfel încât să reflecte emisiile specifice de CO2 reale ale vehiculelor respective. În consecință, trebuie concepută o nouă metodă prin intermediul căreia să se poată lua corect în considerare reducerile emisiilor de CO2 realizate de vehiculele bicarburant și multicarburant care pot funcționa cu carburanți alternativi, precum E85 regenerabil, biodiesel sau hidrogen. În cadrul revizuirii Regulamentului (CE) nr. 443/2009, prevăzută pentru ianuarie 2013, Comisia va elabora o astfel de metodă pentru calculul emisiilor specifice de CO2 reale ale vehiculelor multicarburant și bicarburant. Deoarece nu se poate ști în avans ce carburant va fi folosit efectiv de vehiculele bicarburant și multicarburant, metoda va trebui să țină seama atât de disponibilitatea, cât și de caracteristicile diferiților carburanți comercializați în statele membre.

Datele referitoare la vânzările de carburanți vor fi cuprinse în raportul transmis în temeiul Directivei 98/70/CE a Parlamentului European și a Consiliului privind calitatea benzinei și a motorinei și de modificare a Directivei 93/12/CEE a Consiliului[5]. Până la introducerea metodei, Directiva 98/70/CE trebuie adaptată astfel încât să permită statelor membre să raporteze date referitoare la vânzările de diferiți carburanți alternativi, incluzând, cu prioritate, date armonizate și precise privind vânzările de E85 care îndeplinește criteriile de durabilitate stabilite de Directiva 2009/28/CE a Parlamentului European și a Consiliului privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE[6] și de Directiva 98/70/CE.

3. TRANSMITEREA DATELOR

În vederea asigurării unei comunicări rapide și eficiente între autoritățile competente, producători și Comisie, se recomandă ca autoritățile competente, desemnate în conformitate cu articolul 8 alineatul (7) din Regulamentul (CE) nr. 443/2009 și responsabile pentru transmiterea datelor, să numească cel puțin doi funcționari ca persoane de contact și să comunice Comisiei numele și datele de contact ale acestora. Persoanele de contact trebuie să fie înscrise în Serviciul Central de Stocare a Datelor ( Central Data Repository )[7].

Pentru ca transmiterea datelor să fie considerată valabilă în sensul îndeplinirii obligațiilor de raportare prevăzute la articolul 8 din Regulamentul (CE) nr. 443/2009, statul membru trebuie să notifice Comisiei încărcarea datelor în Serviciul Central de Stocare a Datelor prin trimiterea unui e-mail la adresa de e-mail funcțională EC-CO2-LDV-IMPLEMENTATION@ec.europa.eu, cu copie la adresa de e-mail funcțională CO2-monitoring@eea.europa.eu. Datele vor fi stocate într-o bază de date care va fi gestionată pentru Comisie de către Agenția Europeană de Mediu. Baza de date trebuie să fie accesibilă publicului prin internet.

Pentru ca datele să fie disponibile rapid pentru producători, statele membre pot transmite întregul set de date pentru primele patru luni ale fiecărui an calendaristic imediat ce acestea sunt disponibile într-o formă provizorie. În orice caz, statele membre trebuie să valideze și să transmită setul complet de date până la data de 28 februarie a fiecărui an calendaristic.

În cazul în care sunt transmise date provizorii, în avans față de termenul obligatoriu, Comisia va depune toate eforturile pentru a calcula, cu titlu provizoriu, și a pune la dispoziția producătorilor în cauză numărul de autoturisme noi înmatriculate în statele membre și emisiile specifice de CO2 ale acestora. Trebuie să se rețină faptul că aceste calcule nu vor fi confirmate de Comisie înainte de data stabilită la articolul 8 alineatul (5) din Regulamentul (CE) nr. 443/2009.

3.1 Format

Datele trebuie transmise utilizând două fișiere .xml separate, unul pentru datele de monitorizare și celălalt pentru întregul set de date specificate în anexa II la Regulamentul (CE) nr. 443/2009 al Comisiei. Orientările care urmează să fie publicate pe internet vor conține precizări suplimentare cu privire la fișierele .xml.

3.2 Verificare

Datele și codurile .xml pot fi verificate independent de fiecare stat membru. Datele sub formă de fișier text vor fi totuși încărcate pe site-ul web CIRCA[8], fișierul fiind utilizat pentru asigurarea calității înainte de transmiterea datelor pentru anul de raportare respectiv.

4. CALCULUL MEDIEI EMISIILOR SPECIFICE

Pentru a lua în considerare procentajele progresive crescătoare stabilite la articolul 4 din Regulamentul (CE) nr. 443/2009, în vederea calculării mediei emisiilor specifice de CO2 pentru fiecare producător, inclusiv pentru producătorii menționați la articolul 11 alineatul (1) și la articolul 11 alineatul (4) din Regulamentul (CE) nr. 443/2009, este necesar să se selecteze vehiculele în funcție de emisiile lor specifice de CO2. Pentru calculul mediei emisiilor specifice se vor selecta numai vehiculele cu cele mai scăzute emisii, până la procentajul corespunzător stabilit la articolul 4.

Emisiile specifice trebuie să fie, după caz, emisiile reduse cu procentajul stabilit la articolul 6, din care se scad reducerile datorate eco-inovațiilor aprobate de Comisie în temeiul articolului 12 și al unor norme detaliate care urmează să fie adoptate.

La calculul mediei emisiilor specifice de CO2, trebuie să se țină seama de vehiculele care se încadrează în categoria specificată la articolul 5.

Mai precis, la determinarea emisiilor specifice în scopul calculării mediei emisiilor specifice de CO2 pentru fiecare producător, Comisia va aplica dispozițiile relevante din Regulamentul (CE) nr. 443/2009 în ordinea următoare:

Selectarea vehiculelor pentru calcul

(a) Articolul 6: pentru anii calendaristici până la 2015 inclusiv, aplicarea reducerii de CO2 pentru emisiile specifice de CO2 ale autoturismelor care pot funcționa cu E85, dacă statul membru îndeplinește cerințele stabilite la articolul 6 din Regulamentul (CE) nr. 443/2009;

(b) Articolul 12 coroborat cu articolul 13 alineatul (3) al doilea paragraf: deducerea din emisiile specifice a reducerilor datorate eco-inovațiilor certificate în conformitate cu normele detaliate care urmează să fie adoptate de Comisie;

(c) Articolul 4: pentru anii calendaristici până la 2014 inclusiv, sortarea înmatriculărilor autoturismelor noi după emisiile lor de CO2 rezultate la literele (a) și (b) și includerea în calculul mediei emisiilor specifice de CO2 numai a vehiculelor cu cele mai scăzute emisii, până la procentajele indicate la articolul 4 al doilea paragraf din Regulamentul (CE) nr. 443/2009;

Calculul mediei emisiilor specifice de CO 2

(d) Articolul 5: pentru anii calendaristici până la 2015 inclusiv și pentru autoturismele având emisii specifice de CO2 mai mici de 50g/km, înmulțirea valorii emisiilor specifice de CO2 ale acestor autoturisme cu factorul corespunzător stabilit la articolul 5 din Regulamentul (CE) nr. 443/2009;

(e) Articolul 5: pentru anii calendaristici până la 2015 inclusiv și pentru autoturismele având emisii specifice de CO2 mai mici de 50g/km, înmulțirea valorii reducerilor emisiilor de CO2 datorate tehnologiilor inovatoare ale acestor autoturisme cu factorul corespunzător stabilit la articolul 5 din Regulamentul (CE) nr. 443/2009;

(f) Articolul 12 coroborat cu articolul 13 alineatul (3) al doilea paragraf: determinarea reducerilor datorate eco-inovațiilor prin calcularea mediei reducerilor de CO2 pentru un producător pe baza reducerilor specificate în certificatul de conformitate pentru toate autoturismele selectate atribuite producătorului respectiv, ținând seama de litera (e). Se consideră că vehiculele care nu sunt echipate cu tehnologii inovatoare au o reducere de CO2 de 0g/km. Dacă reducerile datorate eco-inovațiilor depășesc valoarea menționată la articolul 12 alineatul (1) din Regulamentul (CE) nr. 443/2009, se aplică valoarea stabilită la articolul 12 alineatul (1);

(g) Calcularea mediei emisiilor specifice de CO2 luând în considerare litera (d) și deducând valoarea determinată în conformitate cu litera (f).

De exemplu, un producător aflat în următorul caz:

Număr de înmatriculări | Emisie specifică de CO2 | Reduceri ale emisiilor de CO2 datorate tehnologiilor inovatoare | Factor multiplicator pentru credite suplimentare în 2012 |

2 | 45 | 2 | 3,5 |

10 | 51 | 4 | 1 |

53 | 131 | 0 | 1 |

10 | 160 | 10 | 1 |

28 | 200 | 20 | 1 |

va avea reduceri datorate eco-inovațiilor în

2012 de (2*2*3,5 + 10*4) / (2*3,5 + 10 + 53) = 0,7714

2013 de (2*2*3,5 + 10*4 + 10*10) / (2*3,5 + 10 + 53 + 10) = 1,925

în timp ce media emisiilor sale specifice de CO2 va fi în

2012 de [(2*45*3,5 + 10*51 + 53*131) / 70] – 0,7714 = 110,2

2013 de [(2*45*3,5 + 10*51 + 53*131 + 10*160) / 80) – 1,925 = 115,175

4.4 Calculul masei medii

Pentru calculul masei medii în scopul determinării obiectivului privind emisiile specifice al fiecărui producător utilizând formula din anexa I, Comisia va lua în considerare toate autoturismele, fără a aplica dispozițiile articolelor 4 și 5 din Regulamentul (CE) nr. 443/2009.

5. ASOCIEREA

În conformitate cu articolul 7 din Regulamentul (CE) nr. 443/2009, producătorii pot forma asociații. Există două tipuri de asociații, specificate la alineatele (5) și (6) de la articolul 7. Articolul 7 alineatul (5) se referă la asociațiile deschise, constituite de orice producător care aparține sau nu unui grup de întreprinderi asociate. Aceste asociații sunt deschise oricărui alt producător care dorește să participe, dacă sunt îndeplinite condițiile de la articolul 7 alineatul (5).

Asociațiile care sunt constituite de producători aparținând unui grup de întreprinderi asociate pot fi considerate asociații închise și se încadrează la articolul 7 alineatul (6). Producătorii care aparțin unui grup de întreprinderi asociate vor trebui să îndeplinească obiective separate, în afara cazului în care aparțin unei asociații închise.

În conformitate cu articolul 9 din Regulamentul C(2010)7652, producătorii trebuie să demonstreze că îndeplinesc condițiile pentru a constitui o asociație închisă și trebuie să transmită informațiile respective la adresa de e-mail funcțională EC-CO2-LDV-IMPLEMENTATION@ec.europa.eu.

Comisia va considera că anul în care a fost notificată o asociație este primul an în care se aplică acordul de asociere. Ultimul an în care se aplică acordul de asociere va fi anul precedent anului în care este notificată denunțarea acordului de asociere.

[pic][pic][pic]

[1] JO L 140, 5.6.2009, p. 1.

[2] JO L 138, 1.6.1999, p. 57.

[3] Intrarea 0.5 din certificatul de conformitate și articolul 3 litera (c) din Regulamentul (CE) nr. 443/2009: „«producător» înseamnă persoana sau organismul responsabil față de autoritatea de omologare pentru toate aspectele procesului de omologare CE de tip în conformitate cu Directiva 2007/46/CE și pentru asigurarea conformității producției.”

[4] Intrarea 0.1 din certificatul de conformitate și anexa I la Directiva 2007/46/CE „marcă (denumirea comercială a producătorului)”. Articolul 2 alineatul (6) din Decizia 1753/2000/CE „«marcă» înseamnă denumirea comercială a producătorului, care apare pe certificatul de conformitate și pe documentația de omologare de tip.”

[5] JO L 350, 28.12.1998, p. 58.

[6] JO L 140, 5.6.2009, p. 16.

[7] http://cdr.eionet.europa.eu/

[8] http://circa.europa.eu/Members/irc/env/gge_ldv/library